b'\n_START_ARTICLE_\nThe Communards\n_START_PARAGRAPH_\nThe Communards oli brittil\xc3\xa4inen 1980-luvun popduo. Yhtyeen perusti vuonna 1985 Bronski Beatist\xc3\xa4 l\xc3\xa4htenyt laulaja Jimmy Somerville yhdess\xc3\xa4 klassisen koulutuksen saaneen muusikon Richard Colesin kanssa. Vaikka Colesin p\xc3\xa4\xc3\xa4soitin oli piano, h\xc3\xa4n soitti monia muitakin instrumentteja. H\xc3\xa4n muun muassa soitti klarinettisoolon Bronski Beatin hitill\xc3\xa4 "It Ain\'t Necessarily So"._NEWLINE_The Communardsin ensimm\xc3\xa4inen Britannian Top30-hitti oli pianopohjainen debyyttisingle "You Are My World". Seuraavana vuonna yhtye nousi Britannian listaykk\xc3\xb6seksi singlell\xc3\xa4\xc3\xa4n "Don\'t Leave Me This Way". Kappale on alun perin Harold Melvin & the Blue Notesin soulklassikko, The Communardsin versio otti vaikutteensa Thelma Houstonin vuoden 1977 cover-versiosta. Kappale oli listaykk\xc3\xb6sen\xc3\xa4 nelj\xc3\xa4 viikkoa ja oli Britannian vuoden 1986 myydyin single. Duon lis\xc3\xa4ksi sill\xc3\xa4 vieraili laulajana Sarah Jane Morris._NEWLINE_My\xc3\xb6hemmin vuonna 1986 The Communardsin single "So Cold the Night" nousi brittilistan sijalle kahdeksan. Seuraavana vuonna ilmestynyt albumi Red sis\xc3\xa4lsi Jackson 5:n kappaleen "Never Can Say Goodbye" -  The Communardsin version inspiraatio tuli t\xc3\xa4ll\xc3\xa4 kertaa Gloria Gaynorin coverista vuodelta 1974. Yhtyeen kolmas Top10-hitti oli parhaimmillaan listanelosena._NEWLINE_The Communards kasvoi ensimm\xc3\xa4isen levyn j\xc3\xa4lkeen duosta isommaksi yhtyeeksi. Red-albumilla soitti isompikin joukko muusikkoja, etenkin naisia jousisoittajina ja he kulkivat levyll\xc3\xa4 ja kiertueella nimell\xc3\xa4 Communards Honoraries. Osa n\xc3\xa4ist\xc3\xa4 muusikoista oli soittanut mm. Marc Almondin kanssa ja he ovat olleet mukana my\xc3\xb6s my\xc3\xb6hemmin Jimmy Somervillen soolouralla, joka jatkuu nyky\xc3\xa4\xc3\xa4nkin._NEWLINE_The Communards k\xc3\xa4vi toukokuulla 1987 keikalla my\xc3\xb6s Helsingiss\xc3\xa4, Tavastia-klubilla. Kokoonpanossa oli perustajaduon lis\xc3\xa4ksi mukana my\xc3\xb6s naissoittajien ryhm\xc3\xa4 Communards Honoraries, mm. rumpali ja viulisteja. Yhtye oli majoittuneena Hotelli Torniin. _NEWLINE_The Communards hajosi vuonna 1988 ja Somerville aloitti soolouran. Coles alkoi tehd\xc3\xa4 hengellist\xc3\xa4 ty\xc3\xb6t\xc3\xa4 ja toimii nyky\xc3\xa4\xc3\xa4n pappina.'